‘Drankdief’ doodgeskietArgieffoto (Foto: imgkid.com) ŉ Jong man, wat glo besig was om drank te steel, is in die Oos-Kaap doodgeskiet. Kapt. Jackson Manatha, polisiewoordvoerder, het Woensdag aan Maroela Media gesê die voorval het Dinsdag omstreeks in 13:00 in Willowvale plaasgevind. “ŉ 23-jarige man het drank agter uit ŉ oop bakkie gesteel. Iemand het hom gesien en omstanders se aandag daarop gevestig. Die man het in die rigting van die Willowvale-informele nedersetting gevlug, waar hy sowat 100 meter verder deur ŉ groep gemeenskapslede aangekeer is,” het Manatha gesê. Volgens Manatha het die man ŉ mes uitgepluk toe hy besef het hy word aangekeer. “ŉ 23-jarige man, wat een van die voorbokke in die groep was, het sy vuurwapen uitgehaal en die verdagte in die bolyf geskiet. Hy is op slag dood.” Die Willowvale-polisie het onder meer ŉ saak van moord aanhangig gemaak. Die 23-jarige skieter het homself aan die polisie oorgegee en sy gelisensieerde vuurwapen ingehandig. Hy moet Donderdag in die Willowvale-landdroshof verskyn. Manatha het gesê die oorledene se naam kan nog nie bekend gemaak word nie, aangesien van sy naasbestaandes nog nie van sy dood in kennis gestel is nie.